Vrou vas ná sy kêrel oor sigaret vermoorArgieffoto (Foto: Alexas_Fotos, Pixabay) ŉ Vrou is naby Butterworth in die Oos-Kaap in hegtenis geneem nadat sy glo haar kêrel vermoor het toe die twee oor ŉ sigaret gestry het. “Die 34-jarige vrou het glo haar kêrel Donderdagaand by Skiet informele nedersetting met ŉ skerp voorwerp gesteek,” het kapt. Jackson Manatha, woordvoerder van die polisie, gesê. “Die 32-jarige man is in die bolyf gesteek en hy is op slag dood.” Die polisie is in kennis gestel van die voorval en het na die toneel gehaas. “Die verdagte was nog op die toneel toe die beamptes opgedaag het,” het Manatha bygevoeg. Die oorledene het glo geweier om ŉ sigaret vir die verdagte, sy meisie, te gee sodat sy kon rook. Die mes wat tydens die voorval gebruik is, is op die toneel aangetref. Die vrou sal na verwagting Maandag in die Butterworth-landdroshof verskyn.